
8. PROSINAC – DAN GRADA VALPOVA 
Crkveni god Bezgrešnog Začeća Blažene Djevice Marije

Dame i gospodo, štovani gosti i uzvanici, drage sugrađanke i sugrađani, 
srdačno Vas pozdravljam u ime Grada Valpova, svojih suradnika i u svoje osobno ime. Zahvaljujem svima vama koji ste došli proslaviti s nama Dan našega grada i crkveni god Bezgrešnog začeća Blažene Djevice Marije. 

Svečana sjednica prilika je da se osvrnemo na značajne projekte i programe koje smo proveli u proteklom razdoblju te da Vas upoznamo s planovima koji su pred nama.

Koristim ovu priliku i zahvaljujem svima onima koji na bilo koji način doprinose razvoju našega grada na svim poljima, sportskim, kulturnim i gospodarskim. 

Ovogodišnjim laureatima čestitam na zasluženim priznanjima. 

Posebnu zahvalu upućujem svojim sugrađanima i mještanima prigradskih naselja. 
Zahvaljujem vam na povjerenju i podršci koju nam pružate već gotovo 8 godina, na vašim kritikama, ali i na jasnim i konstruktivnim prijedlozima koje razrađujemo i provodimo u djelo.

Neću ponavljati sve ovo što ste imali priliku vidjeti u filmu koji je maloprije prikazan, ali ću se osvrnuti na ono, po meni, najvažnije:
Dolaskom na čelo grada, 2017.g. kao strateški cilj postavili smo razvoj gospodarstva, malog i srednjeg poduzetništva i naravno poljoprivrede kao njene povijesno najvažnije grane na ovim prostorima. 
Međutim, sama strategija ne bi značila ništa, da se nešto konkretno i ne poduzme stoga usporedo s provođenjem raznih demografskih i pronatalitetnih mjera putem kojih želimo zadržati stanovništvo na ovim prostorima i pokazati da Grad brine za svoje građane, provodimo i Programe za razvoj poduzetništva i poljoprivrede. 
Od 2018.g. direktno ulažemo u poljoprivredu i gospodarstvo putem bespovratnih subvencija, širimo poduzetničke zone, gradimo poduzetničke inkubatore i velika smo podrška investitorima na proširenju turističkih i ugostiteljskih kapaciteta u našem gradu u kojem danas imamo dva otvorena gradilišta za izgradnju i rekonstrukciju hotela, a koje projekte za privatne poduzetnike provodi upravo naš Valpovački poduzetnički centar.
Ovim putem zahvaljujem svima koji su prepoznali naš grad kao sredinu povoljnu za širenje svoga poslovanja. 
U nešto više od dvije godine, unatoč gospodarskoj krizi koja nas je sve zadesila, privatni poduzetnici u razvoj svojih aktivnosti uložili su preko 17 mil eura što je najveće ulaganje privatnog kapitala u posljednjih 25 godina, dok je sam Grad u izgradnju Zone i čak tri nova inkubatora uložio više od 7 mil. EUR-a. 
Ono što nas posebno veseli jest činjenica da ćemo uskoro popuniti kompletnu Zonu malog gospodarstva i proizvodne prostore u zgradi Valpovačkog poduzetničkog centra.
Uza sve navedeno našim partnerima nudimo osnivanje prava građenja na nekretninama u našim Zonama i to uz minimalnu naknadu. Nudimo im mogućnost oslobađanja od komunalne naknade i komunalnog doprinosa, subvencioniranje zakupa uredskih i proizvodnih prostora u našim inkubatorima te, kao što sam već rekao, besplatno savjetovanje i tehničku pomoć pri pisanju poslovnih planova i prijava na natječaje za povlačenje bespovratnih sredstava iz Fondova EU i resornih ministarstava i vođenje tih projekata. 
To su stvari koje su važne i koje ljudi vide i osjete, konkretne stvari radi kojih se gradi više nego ikada prije upravo ovdje u Valpovu.
Imamo jasan plan razvoja i uz podršku naših sugrađana nastavljamo raditi na njegovu ostvarenju. Kao što vidite, unazad 7 godina puno toga smo odradili, ali nismo se umorili i vjerujte da spremni i puni elana, pozitivne energije i realnih, ostvarivih planova ulazimo u novu godinu i još jednu izbornu utrku s jednim jedinim ciljem, a to je nastavak priče o razvoju našega grada.
Ovim putem apeliram i na sve vas, predstavnike jedinica lokalnih i regionalnih samouprava, svjetovnih i crkvenih institucija, poduzetnika, da zajednički radimo na razvoju naših sredina jer samo na taj način možemo doći do željenog rezultata: proširenja gospodarskih aktivnosti, otvaranja novih radnih mjesta te u konačnici do krajnjeg cilja – unapređenja kvalitete života na ovim prostorima. 

Poštovane dame i gospodo, još jedna godina je iza nas, godina u kojoj smo nastavili raditi na provedbi započetih projekata te pripremi i planiranju novih. 

U pogon smo pustili još jedan poduzetnički inkubator, otvorili modernu gradsku tržnicu i Društveni centar u Valpovu, a u siječnju nas čeka dovršetak izgradnje i opremanja Doma kulture Fabijan Šovagović u Ladimirevcima. Projekt Zaželi kroz koji smo do sada povukli gotovo najviše sredstava od svih gradova, ustanova i udruga u Republici Hrvatskoj, u punom je jeku, a cjelogodišnji program za osobe treće životne dobi Za uspravan hod kroz zlatnu dob jedinstven je u Hrvatskoj. Nedavno smo izgradili i trg u Harkanovcima, dok kroz projekte Valpovački zeleni trokut i rekonstrukciju trga kod Mimoze i suda nastavljamo s uređenjem središta grada. 

Sve nas naravno posebno vesele započeti projekti rekonstrukcije i dogradnje vrtića u Valpovu i Ladimirevcima kroz koje ćemo na jesen dobiti 6 novih skupina i na taj način svoj djeci predškolske dobi osigurati mjesto u vrtiću. 

Pripremili smo i prijavili nekoliko novih projekata za daljnji razvoj kulturne i prirodne baštine, turističke, sportske i komunalne infrastrukture, ali i uređenja prostora za druženje i aktivnosti  naših umirovljenika.

Sve ovo navedeno ne bi bilo ostvarivo i bez osoba koje se rijetko spominju pa koristim ovu priliku i pohvaljujem rad svojih suradnika iz gradske uprave, naših zajednica, ustanova i trgovačkih društava te naravno gradskih vijećnica i vijećnika. Zahvaljujem se Vladi Republike Hrvatske i županiji osječko-baranjskoj, a posebice ljudima u županijskim uredima i resornim ministarstvima s kojima godinama imamo doista kvalitetnu suradnju.

Naše Valpovo grad je duge i bogate povijesti. Za one koji ne znaju prvi pisani zapis o Valpovu datira iz davne 1332 godine. To je gotovo 7 stoljeća tradicije i kulture koju ponosno čuvamo i njegujemo i koristimo svaki trenutak da se njome dičimo.  
                                                                                
Valpovo je i prijateljski grad, otvoren za sve međukulturne i međuvjerske dijaloge. 
Sretan sam što na današnjoj sjednici ponovno imamo veliki broj čelnika gradova i općina iz svakog dijela Lijepe naše, ali i susjednih prijateljskih zemalja. Vjerujem da je i to još jedan pokazatelj da dobro radimo. Kolegice i kolege hvala vam na dolasku i podršci koju nam pružate, osjećajte se kao kod kuće. 
Njegovanjem prijateljstva i suradnje s našim prijateljskim gradovima i općinama, ali sve više i s drugim sredinama, upoznavanjem naših sličnosti, ali i povijesno uvjetovanih različitosti, učvršćujemo međusobno povjerenje i prijateljstvo i time dajemo snažan doprinos razvoju naših sredina, a što je još i važnije povezivanju naših ljudi.
Posebno danas pozdravljam i želim dobrodošlicu Gradu Samoboru i njegovoj gradonačelnici  gospođi Petri Škrobot i zamjeniku Petru Buriću koji su odnedavno i službeno postali prijatelji našega grada.
I na kraju, ali ne manje bitno, Dan grada još je jedna prilika da se prisjetimo onih bez kojih danas ne bi bili ovdje. Dame i gospodo, ne smijemo zaboraviti žrtvu koju su branitelji, a među njima i naši Vukovi s Drave, podnijeli za nas. Stoga, veliki pozdrav i poštovanje upućujem svim dragovoljcima Domovinskog rata, braniteljima, policajcima i njihovim obiteljima. Hvala vam. Znajte da niste zaboravljeni. Vaša žrtva zalog je našoj slobodi i mirnijoj budućnosti za sve nas, a kako se takve stvari u budućnosti nebi ponavljale, dužnost nam je i obaveza učiti svoju djecu ljubavi prema čovjeku i prema domovini, upravo onako kako kako su nas učili naši roditelji.
Cijenjene dame i gospodo, dragi gosti, nadam se da sam vam uspio, barem malim dijelom, opisati što smo ostvarili u protekla dva mandata, na čemu trenutno radimo i čemu težimo u budućnosti.

Našim uvaženim gostima želim ugodan boravak u našem gradu i nakon toga sretan povratak kućama.

Vama drage Valpovčanke i Valpovčani, od srca čestitam rođendan našega grada i crkveni god Bezgrešnog začeća Blažene Djevice Marije uz želju da zajedničkim snagama nastavimo graditi još ljepše i sretnije Valpovo za nas i našu djecu.

Hvala na pozornosti i živjeli!
Gradonačelnik
Matko Šutalo

